Mo i Rana lufthavn, Fagerlia

**Mo i Rana lufthavn, Fagerlia** er en kommende sivil flyplass i Fagerlia i nærheten av Steinbekkhaugen, på nordsiden av E12 og Gruben i Mo i Rana.

Rullebanen vil ha en lengde på 2400 meter og være innrettet i retningen 08/26. Flyplassen vil betjene kommunene Rana, Hemnes og Nesna. Den blir den første flyplassen i Norge som er bygd uten et lokalt flytårn; lufttrafikktjenesten vil fjernstyres fra Bodø Remote Tower Center i Langstranda 38 i Bodø.

Flyplassen skal erstatte Mo i Rana lufthavn, Røssvoll og åpnes våren 2027.       

## Navnet
Den kommende lufthavnen ble 22. desember 2015 omtalt som Mo i Rana lufthavn, Steinbekkhaugen.

Navneformen *Polarsirkelen lufthavn, Hauan*, er også blitt brukt. Navneformen *Hauan* er avledet av leddet *Haugen* eller *Håjen* (*hå'jen*) i det sammensatte ordet Steinbekkhaugen. Også *Hågshauan* er blitt foreslått, men navnene *Håkkshauan* og *Hogsthauan* er feiltolkninger som er brukt i lokale medier.

Navnet ble i 2015 endret til Fagerlia, da denne ligger geografisk nærmere flyplassen.

## Historikk

Stortinget vedtok enstemmig den 20. juni 2017 bygging av en ny flyplass i Fagerlia i nærheten av Steinbekkhaugen som skal erstatte Mo i Rana lufthavn, Røssvoll.

Byggearbeidene startet 26. september 2022. Granheiveien (den nye kommunale veien) var ferdig 23. juni 2023. I skjæringen ble det tatt ut 36.000 m³ fjell. Den 16. august 2023 startet entreprenøren Veidekke arbeidet med asfaltering av nye Granheiveien fra E12 fram til rundkjøringen før flyplassen. Den 24. august 2023 hadde asfaltarbeiderne lagt ut  tonn med asfalt. Det er trefelts bredde i E12 forbi tilkomstveien til flyplassen. Dette sikrer god flyt i trafikken på E12 forbi lufthavnen.

Det ble brukt 180 000 kilo dynamitt under sprengning av fjell og skjæringer for å bygge anleggsveien og avkjøringen til E12.

Den 8. desember 2023 rapporterte *[[Rana No]]* at en av Norges største masseforflytningsjobber foregår i Fagerlia.  Den 12. desember 2024 var totalt 4.448.000 m³ masse flyttet i Fagerlia; dette tilsvarer 1.7 ganger massen i Kheopspyramiden.

Den 9. juli 2025 var bærelaget på flystripa asfaltert. Det var da lagt 85.000 tonn med asfalt.

Totalt skal det legges 100.000 tonn asfalt på 830.000 m². De største mengdene skal legges i 2025 og noe mindre i 2026.

Flyplassen er estimert å åpnes våren 2027. Den skal erstatte Mo i Rana lufthavn, Røssvoll. Røssvoll flyplass legges ned seks måneder etter at Fagerlia flyplass er åpnet.

Flyplassen skal ha en 5&nbsp;000 kvadratmeter stor terminalbygning og andre driftsbygninger. Flyplassen skal ha tre oppstillingsplasser for store fly, samt noe for mindre fly, og to oppstillingsplasser for helikopter. Det skal være parkeringsplasser til 450 biler.

### Arbeidet med terminal- og driftsbygget
Den 13. april 2024 signerte MBA Entreprenør AS en avtale om å bygge terminalbygget og driftsbygget, som skal huse flyplassens brannstasjon og lokaler for ansatte som jobber ved flyplassen. De skal bygge flyplassens energisentral og en kulvert mellom energisentralen og terminalen, sier prosjektleder Kenneth Svendsen i AF Gruppen Norge AS.

Terminalbyggets størrelse hadde 16. mai 2024 økt med 1209 m², eller 31%, i forhold til de første utkastene fra 2015. Dette ga rom for et ekstra bagasjebånd, større plass for kommersielle områder, og tilrettelegging for morgendagens teknologi i forhold til sikkerhetsskannere. Driftsbygget er også utvidet for å tilpasses moderne sweepere.

Det er ikke tegnet inn flybroer fra flyene og inn til terminalbygget. En flybro er en sluse mellom terminalbygget og døra til flyet som  skjermer passasjerer for regn og vind, og letter adgangen for passasjerer med redusert mobilitet. Kommunedirektøren sa at dette har en altfor høy kostnad til å gjennomføres.

Den 15. april 2024 startet MBA Entreprenør AS jobben med kulvert for tekniske installasjoner til terminalbygget. Ingeniør Andreas Dreyer Flatås og byggeleder Trond Vindenes var i gang med forberedende arbeider ved hjelp av programmet *SightVision*. Den 19. april 2024 var den første krana på plass på tomta til terminal- og driftsbygget. Den 12. juni 2024 var forskaling-snekkerne halvveis ferdige med forskalings-jobben til kulverten.

Den 31. mai 2024 fikk den lokale bedriften IMTAS byggekontrakt. De fikk i oppdrag å reise stålkonstruksjonen for terminalen og driftsbygget, og bygge energisentralen som er et betongbygg.

### Åpning våren 2027
Planen til Stortinget i 2021 var å åpne flyplassen høsten 2025.

Den 15. februar 2023 ble det klart at åpningen utsettes med 18 måneder, til våren 2027. AF Gruppen Norge AS trenger fire sommersesonger med barmark for å ferdigstille prosjektet. Den 22. februar 2023 ble utsettelsen bekreftet av samferdselsminister Jon Ivar Nygård (f. 1973).

Gjennom den siste delen av planarbeidet, de forberedende anleggsarbeidene og optimaliseringsfasen innså Avinor at det ikke var mulig å ha utbyggingsprosjektet ferdig før mot slutten av 2026. Ferdigstillelse i 2026 forutsatte at hovedarbeidene startet sommeren 2023. Dette skjedde da også; forarbeidene ble innledet den 25. mai 2023.

## Referanser


## Eksterne lenker
*Polarsirkelen Lufthavnutvikling
*Pressemeldinger | Avinor
* NY FLYPLASS I MO I RANA., Avinor
* HVORFOR NY FLYPLASS?. Avinor
* NY FLYPLASS I MO I RANA. BLI MED INN, Avinor